钦定古今图书集成/明伦汇编/氏族典/第230卷 > 杨浚
## 钦定古今图书集成/明伦汇编/氏族典/第230卷 > 杨浚

按《万姓统谱》：“浚字子元，高安人。博洽书传，精练吏事。
至元间，辟为掾史。枉直一任，理活人甚多。壮年即投
笔杜门，养亲课子，溪船啸月，山履访春。”盖泊然于世。
姚云赞其影曰：“材周于用，而独能平允无害；事当其
可，而不以文法致身。”赵子昂为书“紫源”二字系之以
诗云：“紫源贤功曹，四十已投笔。杜门勤耕桑，教子习
儒术。世方贪谲显，斯人可圭璧。吾非私吾友，乃实敬
其德。何时一尊酒，相与保空寂。”二公不轻许可，浚之
所养可知矣。